Nóg twee beweerde aanhitsers in hofArgieffoto (Foto: SAPoliceService/Facebook) Die Valke het Saterdag nog twee verdagtes in hegtenis geneem wat glo verantwoordelik is vir die aanhitsing van geweld in KwaZulu-Natal en Gauteng verlede maand. Die sogenaamde Zuma-onluste in dié provinsies het die grootskaalse beskadiging van infrastruktuur en plundering tot gevolg gehad. Maroela Media het vroeër berig dat een van die vermeende aanhitsers vroeër vandeesmaand in hegtenis geneem is nadat die politieke party GOOD die name van vermeende opstokers aan die polisie verskaf het. Volgens kol. Katlego Mogale, woordvoerder van die Valke, is ŉ 35-jarige man die afgelope naweek in hegtenis geneem nadat dit aan die lig gekom het dat hy glo geweld op sosialemedia- en ander platforms tydens die onluste aangehits het. Sy optrede het glo daartoe gelei dat daar by die Brookside-winkelsentrum in Pietermaritzburg ingebreek is. Talle items is gebuit en die winkelsentrum is tydens die voorval aan die brand gesteek. “Die verdagte sal na verwagting Maandag in die Pietermaritzburg-landdroshof verskyn,” het Mogale gesê. ŉ 36-jarige vrou wat glo geweld in Gauteng aangehits het, is ook die naweek aangekeer. Sy het glo gebruik gemaak van die skuilnaam Sphithiphithi Evaluator @ African Soil op sosiale media om mense op te sweep. Die vrou sal na verwagting Maandag in die Palm Ridge-landdroshof in Johannesburg verskyn. “Die polisie ondersoek nog talle mense wat betrokke was by sameswerings om misdade te pleeg en geweld in die provinsies aangehits het,” sê Mogale.